I helgen gikk politiet tom for penger til søk etter antatt omkomne (SEAO).

Det bekrefter SEAO-koordinator for Nord-Norge, Edvardt Nilsen.

Nord for 65. breddegrad administreres ordningen av Salten politidistrikt, som har 2 millioner kroner på budsjettet. Da de pårørende i helgen ble klar over at kassen var tom, tok de saken i egne hender.

Søket fortsetter

Sønn av Kjell Johansen, Trond-Olav Johansen, startet da en ringerunde for å reise penger til videre søk.

Han har så langt lyktes med å få løfter om penger til tre dager med søk ved hjelp av rov-fartøy fra Nærøysund Aquaservice, som er innleid av politiet.

Johansen er glad for den private støtten, men fortviler over at Marinen så langt ikke har bidratt med sine ressurser.

– Den holdningen det offentlige at vist i denne saken er uverdig. På vel tre uker har det vært bare fem dager med effektivt søk, som i tillegg har vært svært uregelmessig, sier han til an.no.

Johansen håper fremdeles på hjelp fra Marines spesialfartøy for ubåtassistanse, KNM «Tyr».

– Dersom et slikt fartøy hadde blitt satt inn i en tidlig fase kunne større områder vært gjennomsøkt effektivt, sier Johansen.

Han har derfor sendt brev til både forsvarsministeren, justisministeren og Kyst- og beredskapsministeren med bønn om hjelp.

Fortsetter i dag

Søket etter den savnede fiskeren, som ble borte på havet sør for Bolga fredag 2. november, fortsetter i dag fordi private givere stiller opp.

Mandag garanterte Meløy formannskap for finansiering av søk i en dag.

Nordland Fylkes Fiskarlag har sammen med Norges Fiskarlag også gitt penger til søk i én dag til gjennom en bevilgning på 50.000 kroner.

Og i et telefonmøte søndag besluttet også Sveins Minnefond å spleise på videre søk med 50.000 kroner fra fondet.

Styremedlem i Sveins Minnefond, Petra Brattøy, synes det er synd at de pårørende må tigge etter penger i den situasjonen de er i nå.

– Kystbefolkningen forventer at staten stiller opp og betaler for dette søket. De har så langt stilt opp med småpenger med tanke på at 2 millioner kroner skal dekke utgiftene til alt av søk etter antatt omkomne både på land og på havet, sier Brattøy.